Farmacèutica lladre

**Demanem ajut a les autoritats sanitàries contra l’abús d’una farmacèutica.**

**Plantaben o Plantago Ovata són dos noms d’un mateix medicament, destinat a tractar el restrenyiment crònic.**

**Els seus preus de venda al públic varien, segons que siguin receptats pel metge de família de la Seguretat Social, al preu de 4’18 €, o pel metge de l’atenció privada, al preu de 6’56 €. La diferència de preus no suposa cap variació en la seva qualitat.**

**Aquest escrit pretén convidar els afectats o solidaris a demanar a les Entitats sanitàries, públiques o privades, que actuïn per evitar el freqüent desabastiment que sovint en fa el fabricant d’aquell producte, no subministrant-lo a les farmàcies, forçant el pacient a comprar a preu més car el mateix fàrmac amb un altre nom, i que, contràriament al finançat per la Seguretat Social, sempre tenen en estoc.**

**Seria possible, sempre a criteri del vostre metge de la S.S., de canviar el Plantago Ovata per un medicament alternatiu, tot i que això pot no assegurar que, a la primera, tots vagin bé en el mateix cas. En alguns casos ha calgut provar-ne més d’un.**

**Oi que ho podeu fer córrer?**

**Fabricats per Rottapharm Ltd. Damastown, Ind. Mulhuddart, Dublin 15, Irlanda, tel. 353-1-885-2700.**

**Representada a Espanya per MEDA Pharma, S.L. Carrer General Aranaz, 86, tel. 900 102 712, Madrid, amb sucursal també a Barcelona, per Mylan Pharmaceuticals, S.L. Carrer Plom, 2 i 4, 5a planta, tels. 93 218 22 22 i 900 102 712.**

**Jordi Boldú i Antoni Ferret**

Bisbes com el doctor Morgades

Josep Morgades, 1826-1901, bisbe de Vic i de Barcelona.

El 1875, amb la versió pròpia de **La soberanía social de Jesucristo**, de l’autor francès Ramière, promogué el seu primer escàndol (per la paraula “social”). Hagué de passar per un procés canònic, per examinar si era prou ortodoxa.

Abans de ser bisbe de Vic, fou rector del seminari de Barcelona, i en dues ocasions, en produir-se una epidèmia de còlera, l’obrí com a hospital circumstancial.

El 1891, quan el papa Lleó XIII publicà l’encíclica **Rerum novarum** (coses noves), primer document de l’Església a favor de la justícia social amb els obrers, la va publicar i divulgar, àmpliament comentada en edició popular, mentre tots els altres bisbes d’Espanya, i també els altres bisbes catalans, la van ignorar, perquè creien que el papa es “desviava de la fe”. Quines coses!!!

Fou un creador de serveis socials, com l’Asil del Bon Consell, obradors per a noies obreres i les Escoles Dominicals, tots tres a Barcelona.

I, des de Vic, va ser restaurador d’institucions abandonades o destruïdes, com el bisbat de Solsona, els antics monestirs de Sant Joan de les Abadesses, de l’Estany, de Montgrony i de Lluçà, i, molt sobretot, del monestir de Ripoll. També fundà el Museu episcopal de Vic.

L’any 1893 se’l volia nomenar arquebisbe de Burgos, i s’hi va negar.

Finalment, el 1899 fou nomenat bisbe de Barcelona, però ja poca cosa hi va poder fer, dels plans pastorals i culturals que tenia, perquè dos anys després va morir. Però encara, en el seu darrer any de vida, va tenir ocasió de provocar el tercer i darrer escàndol, quan en una pastoral va demanar que la predicació i l’ensenyament del catecisme es fessin en català. Això va provocar indignació al Parlament i al Senat espanyols i en la premsa de Madrid.

En la seva actuació, fou despietadament atacat i calumniat per l’integrisme ultracatòlic.

Volem bisbes com el doctor Morgades, i no pas buròcrates.

Antoni Ferret